Държавен вестник, бр. 109, 2025 г., стр. 125

БРОЙ  109	
Д Ъ Р Ж А В Е Н  В Е С Т Н И К 	
СТР.  125  
 
 
 
 
 
 
 
Образец № 1  
Указания за попълване  
          1. На основание чл. 45, ал. 1 от ЗДДФЛ, при поискване от лицето работодателят издава служебна бележка за изплатения през 
годината облагаем доход по трудови правоотношения (образец № 1), както и за доходите по чл. 24, ал. 2 : точка 1, буква „е“; точка 5, буква 
„б“, когато годишният размер на дохода, изплатен на физическо лице, превишава 1000 лв.; точки 7 и 8; точки 11, 12, 14 и 15; точки 16 и 17, 
когато не са предоставени в натура, и чл. 24, ал. 5 от ЗДДФЛ, които не се включват в облагаемия доход (образец № 1а). В служебната 
бележка (образец № 1) се посочва информация и за удържаните през годината данък и задължителни осигурителни вноски. Когато 
служебната бележка се издава от работодател по основното трудово правоотношение на работника или служителя към 31 декември на 
данъчната година, се посочва и данъкът, удържан или възстановен на лицето при определяне на годишния размер на данъка по реда на чл. 
49 от ЗДДФЛ. В настоящия образец се посочват данни само за облагаемите доходи по чл. 24 от ЗДДФЛ, изплатени през 2025 г. Когато 
служебната бележка се издава от работодател по основното трудово правоотношение на работника или служителя към 31.12.2025 г., се 
посочва и данъкът, удържан или възстановен на лицето при определяне на годишния размер на данъка по реда на чл. 49 от ЗДДФЛ. Това 
обстоятелство се отбелязва на предвиденото за целта място в карето „Данни за работодателя“. „Основно трудово правоотношение“ е 
трудовото правоотношение по § 1, т. 26 от ДР на ЗДДФЛ, което е възникнало първо по време. При определяне на основното трудово 
правоотношение не се вземат предвид трудовите правоотношения по § 1, т. 26, буква „и“ от ДР на ЗДДФЛ (§ 1, т. 52 от ДР на ЗДДФЛ). 
         2. В колони 3 и 4 на съответните редове се вписват данни за работодателя, изплатил облагаемия доход от съответния код (101, 
102 и/или 103), в зависимост от вида на правоотношението, съгласно номенклатурата на кодовете за вида на дохода.  
 
3. В колона 5 на съответните редове се посочва общата сума на изплатения през 2025 г. облагаем доход от съответния код (101, 
102 и/или 103) за всеки работодател поотделно, а в колони 6, 7, 8 и 9 - задължителните осигурителни вноски, удържани и/или внесени от 
работодателя, както и удържаният авансово данък по реда на чл. 42 от ЗДДФЛ за този доход.  
         4. Когато служебната бележка се издава от работодател, който не е работодател по основно трудово правоотношение към 
31.12.2025 г., редове 2, 5, 6, 10, 12, 15, 16, 17, 18 и 19 не се попълват. Обстоятелството, че работодателят не е работодател по 
основното трудово правоотношение към 31.12.2025 г. се установява с писмена декларация, предоставена от работника/служителя. 
        5. При попълването на редове 7, 8, 9, 13 и 14  е необходимо да се има предвид следното: Когато служебната бележка се издава от 
работодател по основно трудово правоотношение към 31.12.2025 г., на ред 7, 8, 9, 13 и 14 се посочва само годишният размер на 
съответното данъчно облекчение, ако той го е приложил при определянето на годишния данък. Годишните размери на данъчните 
облекчения за деца и за деца с увреждания за 2025 г. са определени с § 3, ал. 1 и 2 от ПЗР на ЗДБРБ за 2025 г. Облекченията по чл. 18, ал. 2 
и/или по чл. 19, ал. 2 от ЗДДФЛ, както и облекченията по чл. 22в и/или чл. 22г от ЗДДФЛ, ползвани авансово през течение на годината във 
връзка с определянето на авансовия данък по чл. 42 от ЗДДФЛ, се вписват на тези редове само ако служебната бележка се издава от 
работодател, който не е работодател по основно трудово правоотношение към 31.12.2025 г. 
        6. Редове 8, 9, 11 и 12 се попълват само ако сумите са удържани от работодателя при изплащане на дохода от трудово 
правоотношение. Ред 11 се попълва само когато работодателят не е работодател по основно трудово правоотношение на лицето и 
през годината е удържал суми за дарения от трудовото възнаграждение на лицето.  
       7. Всички суми в служебната бележка се посочват в левове и стотинки до втория десетичен знак, с изключение на сумата на ред 17, 
която се закръглява към всеки пълен лев. Пример: Ако сумата на ред 17 е 1000.31 лв., се вписва 1000 лв. Ако тази сума е 1000.95 лв., също 
се вписва 1000 лв.  
 
Когато определеният годишен размер на данъка на ред 16 е по-висок от размера на удържания от работника/служителя през 
годината данък, посочен в колона 9 за код 101 и 103, разликата се удържа от лицето до 31.01.2026 г. Така удържаният данък се посочва на 
ред 18. Когато определеният годишен размер на данъка на ред 16 е по-нисък от размера на авансово удържания данък, работодателят до 
31.01.2026 г. възстановява разликата на лицето. Така възстановената сума се посочва на ред 19.  
       8. При прекратяване дейността на работодател, който няма правоприемник, служебната бележка се издава от последния 
представляващ работодателя. 
       9. Служебната бележка се издава в 14-дневен срок от датата на поискването й от съответния работник/служител. 
 
код 
Номенклатура на кодовете за вида на дохода 
101 
Доходи от: правоотношения с работници и служители по Кодекса на труда; правоотношения с държавни служители и правоотношения между 
министъра на отбраната и министъра на вътрешните работи или упълномощени от тях длъжностни лица - от една страна, и служещите в 
съответните министерства - от друга, както и служебните правоотношения между началника на Националната служба за охрана, от една 
страна, и офицерите и сержантите - от друга; правоотношения с членовете на Висшия съдебен съвет, главния инспектор и инспекторите в 
Инспектората към Висшия съдебен съвет, съдиите, прокурорите, следователите, административните ръководители и техните заместници в 
органите на съдебната власт, държавните съдебни изпълнители, съдиите по вписванията и съдебните служители по Закона за съдебната власт, 
включително с кандидатите за младши съдии и младши прокурори във връзка с получаването на възнаграждение за периода на обучението им, 
както и правоотношения по Закона за Конституционен съд; правоотношения между Българската православна църква или друго регистрирано 
вероизповедание по Закона за вероизповеданията - от една страна, и нейните (неговите) служители с духовно звание - от друга страна; 
правоотношения с лица, получаващи доходи от изборни длъжности; правоотношения, свързани с наемане на работна сила от чуждестранно лице, 
когато трудът се полага на територията на страната, както и правоотношенията по наемане на работна сила на местно физическо лице от 
чуждестранно лице, когато трудът се полага извън територията на страната; правоотношения между работодател по смисъла на ЗДДФЛ и 
българско или чуждестранно физическо лице, когато тези правоотношения се установяват по договор за предоставяне на персонал между 
работодателя и трето лице; правоотношения по договори за управление и контрол, включително с членовете на управителни и контролни органи 
на предприятия, извън случаите по чл. 37, ал. 1, т. 9 от ЗДДФЛ; правоотношенията между спортен клуб и професионални спортисти по чл. 77, ал. 
1 от Закона за физическото възпитание и спорта и правоотношенията между спортен клуб и треньори по чл. 78, ал. 1 от същия закон. 
102 
Доходи от правоотношения, независимо от основанието за възникването им, със съдружници и член-кооператори, както и с акционери, 
притежаващи повече от 5 на сто от капитала на акционерното дружество, за полагане на личен труд в дружествата и кооперациите, в които те 
са съдружници, член-кооператори  или акционери, извън случаите по чл. 37, ал. 1 от ЗДДФЛ 
103 
Доходи от правоотношения като морско лице 
Код 
Номенклатура на лицата, в чиято полза е извършено дарение 
01 
здравни заведения по чл. 21, ал. 2, т. 1-3 от Закона за здравето; лечебни заведения; социални услуги за резидентна грижа съгласно Закона за 
социалните услуги*, както и на Агенцията за социално подпомагане и на Фонд „Социална закрила“ към министъра на труда и социалната политика; 
детски ясли, детски градини, училища, висши училища или академии; бюджетни предприятия по смисъла на Закона за счетоводството; 
регистрирани в страната вероизповедания; специализирани предприятия или кооперации на хората с увреждания, вписани в регистъра по чл. 83 
от Закона за хората с увреждания, както и в полза на Агенцията за хората с увреждания; Българския Червен кръст; културни институти, 
читалища, както и за целите на културния, образователния или научния обмен по международен договор, по който Република България е страна; 
юридически лица с нестопанска цел със статут в обществена полза, с изключение на организации, подпомагащи културата по смисъла на Закона 
за меценатството; фонд "Енергийна ефективност и възобновяеми източници"; комуни за лечение на наркозависими; детския фонд на 
Организацията на обединените нации (УНИЦЕФ). 
02 
Дарение за култура 
03 
Националната здравноосигурителна каса - за дейности във връзка с лечението на деца, финансирани с трансфери от бюджета на 
Министерството на здравеопазването, и/или Център за асистирана репродукция 
*Разпоредбите на ЗДДФЛ, приложими при дарения в полза на социални и интегрирани здравно-социални услуги за резидентна грижа, се прилагат съответно при дарения за домовете 
за деца, лишени от родителска грижа, домовете за пълнолетни лица с умствена изостаналост, домовете за пълнолетни лица с психични разстройства, домовете за пълнолетни 
лица с физически увреждания, домовете за пълнолетни лица със сетивни нарушения и домовете за пълнолетни лица с деменция до тяхното закриване.